Nog 'n Ikeys-student deur haai aangeval - Maroela Media
'n 19-jarige student van die Universiteit van Kaapstad is Saterdag by Buffelsbaai tussen Knysna en Sedgefield deur 'n haai aangeval.
Declan Nurse, stasiebevelvoerder van die Nasionale Seereddingsinstituut (NSRI) in Knysna, het gesê Caleb Swanepoel se regterbeen is afgebyt tydens die aanval. Volgens Nurse was 'n plaaslike dokter, Dee Richmond, ten tyde van die voorval saam met haar man op die strand en het sy Swanepoel begin behandel.
Swanepoel het ook diep snywonde aan sy linkerbeen opgedoen toe hy op sy branderplank deur 'n haai aangeval is. "Caleb is deur ander branderplankryers uit die water gered. Die NSRI het met hul aankoms op die toneel behandeling oorgeneem en Caleb is op 'n branderplank na die parkeerarea gedra waar 'n ambulans van ER24 gewag het," het Nurse gesê.
'n Helikopter is intussen ontbied en Swanepoel is na die Mediclinic George geneem vir verdere behandeling. Volgens Nurse is Swanepoel van Prins Albert en hy was saam met sy gesin met vakansie gewees. Nurse het gesê Swanepoel is vermoedelik deur 'n grootwithaai aangeval.
Die 23-jarige Dylan Reddering, ook 'n student aan die Universiteit van Kaapstad, is Vrydagmiddag deur 'n haai aangeval by Look-out-strand in Plettenbergbaai (lees meer hier).